FI Euroopan unionin virallinen lehti L 274/3

Euroopan unionin ja Islannin välinen maataloustuotteiden ja elintarvikkeiden maantieteellisten merkintöjen suojaa koskeva

SOPIMUS

EUROOPAN UNIONI

sekä

ISLANTI,

jäljempänä ’osapuolet’,

jotka

KATSOVAT, että osapuolet sopivat edistävänsä keskenään teollis- ja tekijänoikeuksien kauppaan liittyvistä näkökohdista tehdyn sopimuksen (TRIPS-sopimus) 22 artiklan 1 kohdassa määriteltyjen maantieteellisten merkintöjen tasapainoista kehittämistä sekä sopimuspuolten alueilta peräisin olevien maataloustuotteiden ja elintarvikkeiden kauppaa,

KATSOVAT, että Euroopan talousalueesta tehdyssä sopimuksessa, jäljempänä ’ETA-sopimus’, määrätään viinien, maustettujen viinituotteiden ja väkevien alkoholijuomien maantieteellisten merkintöjen vastavuoroisesta tunnustamisesta ja suojasta,

OVAT SOPINEET SEURAAVAA:

1 artikla

Soveltamisala

1. Tätä sopimusta sovelletaan sellaisten osapuolten alueilta peräisin olevien maantieteellisten merkintöjen tunnustamiseen ja suojaamiseen, jotka ovat muita kuin viinejä, maustettuja viinituotteita ja väkeviä alkoholijuomia.

2. Osapuolen on suojattava toisen osapuolen maantieteelliset merkinnät tämän sopimuksen mukaisesti ainoastaan, jos ne kuuluvat 2 artiklassa tarkoitetun lainsäädännön soveltamisalaan.

2 artikla

Vakiintuneet maantieteelliset merkinnät

1. Tarkasteltuaan tämän sopimuksen liitteessä I olevassa A osassa lueteltua Islannin lainsäädäntöä Euroopan unioni katsoo, että kyseinen lainsäädäntö täyttää liitteessä I olevassa B osassa asetetut vaatimukset.

2. Tarkasteltuaan tämän sopimuksen liitteessä I olevassa A osassa lueteltua Euroopan unionin lainsäädäntöä Islanti katsoo, että kyseinen lainsäädäntö täyttää liitteessä I olevassa B osassa asetetut vaatimukset.

3. Saatuaan vastaväitemenettelyn päätökseen tämän sopimuksen liitteessä I olevan C osan mukaisesti ja tarkasteltuaan liitteessä II lueteltuja Euroopan unionin maataloustuotteita ja elintarvikkeita koskevia maantieteellisiä merkintöjä, jotka Euroopan unioni on rekisteröinyt 2 kohdassa tarkoitetun lainsäädännön nojalla, Islanti suojaa kyseisiä maantieteellisiä merkintöjä tässä sopimuksessa vahvistetun suojan tason mukaisesti.

4. Saatuaan vastaväitemenettelyn päätökseen tämän sopimuksen liitteessä I olevan C osan mukaisesti ja tarkasteltuaan liitteessä II lueteltuja Islannin maataloustuotteita ja elintarvikkeita koskevia maantieteellisiä merkintöjä, jotka Islanti on rekisteröinyt 1 kohdassa tarkoitetun lainsäädännön nojalla, Euroopan unioni suojaa kyseisiä maantieteellisiä merkintöjä tässä sopimuksessa vahvistetun suojan tason mukaisesti.

3 artikla

Uusien maantieteellisten merkintöjen lisääminen

1. Osapuolet sopivat mahdollisuudesta lisätä 10 artiklan 3 kohdan mukaisesti uusia suojattavia maantieteellisiä merkintöjä liitteeseen II sen jälkeen, kun vastaväitemenettely on saatettu päätökseen liitteessä I olevan C osan mukaisesti ja 2 artiklan 3 ja 4 kohdassa tarkoitettuja maantieteellisiä merkintöjä on tarkasteltu molempia osapuolia tyydyttävällä tavalla.

2. Osapuolta ei voi vaatia suojaamaan maantieteellisenä merkintänä nimeä, joka on ristiriidassa kasvilajikkeen tai eläinrodun nimen kanssa ja voi sen vuoksi johtaa kuluttajia harhaan tuotteen todellisen alkuperän osalta.

4 artikla

Maantieteellisten merkintöjen suojan laajuus

1. Liitteessä II luetellut sekä niihin 3 artiklan mukaisesti lisättävät maantieteelliset merkinnät ovat suojattuja

a) suojatun nimen suoralta tai välilliseltä kaupalliselta käytöltä i) vastaavissa tuotteissa, jotka eivät ole suojattua nimitystä koskevan eritelmän mukaisia; tai ii) jos tällaisella käytöllä hyödynnetään maantieteellisen merkinnän mainetta;

b) väärinkäytöltä, jäljittelyltä tai mielleyhtymiltä, vaikka tuotteen oikea alkuperä on merkitty tai vaikka suojattu nimi on käännetty, litteroitu tai translitteroitu tai siihen on liitetty ilmaisu kuten ”laatu”, ”tyyppi”, ”menetelmä”, ”tuotettu kuten”, ”jäljitelmä”, ”makuinen”, ”kaltainen” tai muu samankaltainen ilmaisu;

c) muilta tuotteen lähtöpaikkaan, alkuperään, luonteeseen tai olennaisiin ominaisuuksiin liittyviltä vääriltä tai harhaanjohtavilta merkinnöiltä, jotka on merkitty sisä- tai ulkopakkaukseen, mainoksiin tai asianomaista tuotetta koskeviin asiakirjoihin, sekä tuotteen pakkaamiselta tavalla, joka on omiaan antamaan väärän kuvan sen alkuperästä;

d) muilta käytännöiltä, jotka saattaisivat johtaa kuluttajaa harhaan tuotteen todellisen alkuperän suhteen.

2. Suojatuista maantieteellisistä merkinnöistä ei saa tulla osapuolten alueilla yleisnimiä.

3. Jos maantieteelliset merkinnät ovat kokonaan tai osittain homonyymisiä, suoja myönnetään kullekin nimitykselle, jos sitä on käytetty vilpittömässä mielessä ja ottaen asianmukaisesti huomioon paikalliset ja perinteiset käytännöt sekä sekaannusten todennäköisyys. Osapuolet voivat yhdessä päättää niistä käytännön edellytyksistä, joilla homonyymiset maantieteelliset merkinnät erotetaan toisistaan, ottaen huomioon tarve varmistaa kyseisten tuottajien tasapuolinen kohtelu ja se, että kuluttajia ei johdeta harhaan. Homonyymistä nimeä, joka saa kuluttajan virheellisesti uskomaan, että tuotteet ovat peräisin joltain muulta alueelta, ei saa rekisteröidä, vaikka nimi olisikin sen alueen tai paikan nimi, mistä asianomaiset tuotteet ovat peräisin.

4. Jos osapuoli kolmannen maan kanssa neuvotellessaan ehdottaa kolmannen maan sellaisen maantieteellisen merkinnän suojaamista, joka on homonyyminen toisen osapuolen maantieteellisen merkinnän kanssa, toiselle osapuolelle on annettava tästä tieto ja mahdollisuus tehdä huomautuksensa ennen kuin nimitys suojataan.

5. Tämä sopimus ei velvoita osapuolta suojaamaan toisen osapuolen maantieteellistä merkintää, joka ei ole suojattu tai jonka suoja lakkaa sen alkuperämaassa. Osapuolet ilmoittavat toisilleen, jos maantieteellinen merkintä ei ole enää suojattu sen alkuperämaassa. Ilmoitus tehdään tämän sopimuksen 10 artiklan 3 kohdan mukaisesti.

6. Tämä sopimus ei missään tapauksessa saa estää kenenkään oikeutta käyttää kaupallisiin tarkoituksiin omaa tai edeltäjänsä nimeä edellyttäen, että tätä nimitystä käytetään tavalla, joka ei johda kuluttajaa harhaan.

5 artikla

Maantieteellisten merkintöjen käyttöoikeus

1. Tämän sopimuksen mukaisesti suojattua nimeä voivat käyttää kaikki sitä vastaavan eritelmän mukaisia maataloustuotteita tai elintarvikkeita kaupan pitävät toimijat.

2. Kun maantieteellinen merkintä on tämän asetuksen mukaisesti suojattu, suojatun nimen käyttö ei edellytä käyttäjiltä minkäänlaista rekisteröintiä tai lisämaksuja.

6 artikla

Suhde tavaramerkkeihin

1. Osapuolten on viran puolesta tai minkä tahansa asianomaisen osapuolen pyynnöstä hylättävä tai mitätöitävä kummankin osapuolen lainsäädännön mukaisesti sellaisen tavaramerkin rekisteröinti, joka koskee suojatun maantieteellisen merkinnän rekisteröintiä vastaavalle tuotteelle 4 artiklan 1 kohdassa tarkoitetuissa tapauksissa, jos hakemus tavaramerkin rekisteröimiseksi on jätetty sen päivän jälkeen, jona maantieteellisen merkinnän rekisteröintiä kyseisellä alueella koskeva hakemus on jätetty.

2. Edellä 2 artiklassa tarkoitettujen maantieteellisten merkintöjen osalta rekisteröinnin soveltamispäivä on tämän sopimuksen voimaantulopäivä.

3. Edellä 3 artiklassa tarkoitettujen maantieteellisten merkintöjen osalta rekisteröinnin soveltamispäivä on päivä, jona pyyntö maantieteellisen merkinnän suojaamisesta toimitetaan toiselle osapuolelle.

4. Osapuolilla ei ole mitään velvollisuutta suojata maantieteellistä merkintää 3 artiklan mukaisesti, jos suoja saattaisi johtaa kuluttajaa harhaan tuotteen tunnistamisessa tavaramerkin maineen ja tunnettavuuden vuoksi.

5. Osapuolten on suojattava maantieteelliset merkinnät myös silloin, kun aiempi tavaramerkki on olemassa, sanotun kuitenkaan rajoittamatta 4 kohdan soveltamista. Aiempi tavaramerkki tarkoittaa tavaramerkkiä, jonka käyttö vastaa jotakin 4 artiklan 1 kohdassa tarkoitettua tapausta ja jota koskeva rekisteröintihakemus on tehty tai joka on rekisteröity tai jota koskeva oikeus on saatu asiaa koskevan lainsäädännön mukaisesti hyvässä uskossa toisen osapuolen alueella tapahtuneella käytöllä ennen kuin toinen osapuoli on jättänyt maantieteellisen merkinnän suojaamista koskevan hakemuksen tämän sopimuksen mukaisesti. Tällaisen tavaramerkin käyttöä voidaan jatkaa ja se voidaan uusia maantieteellisen merkinnän suojaamisesta huolimatta, jos osapuolten tavaramerkkilainsäädännössä ei ole kyseisen tavaramerkin mitättömyys- tai menettämisperusteita.

7 artikla

Täytäntöönpano

Osapuolten viranomaisten on pantava asianmukaisesti täytäntöön 4–6 artiklassa tarkoitettu suoja estääkseen ja tarvittaessa lopettaakseen suojattujen maantieteellisten merkintöjen laittoman käytön. Niiden on valvottava tällaisen suojan täytäntöönpanoa myös jonkin intressitahon pyynnöstä.

8 artikla

Yleiset säännöt

1. Edellä 2 ja 3 artiklassa tarkoitettuja tuotteita tuodaan, viedään ja pidetään kaupan sen osapuolen alueella sovellettavan lainsäädännön mukaisesti, jonka alueella kyseiset tuotteet saatetaan markkinoille.

2. Rekisteröityjen maantieteellisten merkintöjen tuote-eritelmiä koskevia seikkoja käsitellään 10 artiklalla perustetussa sekakomiteassa.

3. Tämän sopimuksen mukaisesti suojattujen maantieteellisten merkintöjen rekisteröinnin voi peruuttaa ainoastaan se osapuoli, josta tuote on peräisin.

4. Tässä sopimuksessa tarkoitettu tuote-eritelmä, mahdolliset muutokset mukaan luettuina on sen osapuolen viranomaisten hyväksymä tuote-eritelmä, jonka alueelta tuote on peräisin.

9 artikla

Yhteistyö ja avoimuus

1. Osapuolet ovat yhteydessä joko suoraan tai 10 artiklan mukaisesti perustetun sekakomitean välityksellä kaikissa tämän sopimuksen täytäntöönpanoon ja soveltamiseen liittyvissä asioissa. Osapuoli voi erityisesti pyytää toiselta osapuolelta tietoja tuote-eritelmistä ja niiden muutoksista sekä valvontaan liittyviä yhteystietoja.

2. Kumpikin osapuoli voi julkistaa tämän sopimuksen nojalla suojattuja toisen osapuolen maantieteellisiä merkintöjä koskevat eritelmät tai niiden yhteenvedon sekä valvontaan liittyvät yhteystiedot.

10 artikla

Sekakomitea

1. Osapuolet sopivat perustavansa Euroopan unionin ja Islannin edustajista koostuvan sekakomitean, jonka tehtävänä on seurata tähän sopimukseen liittyvää kehitystä ja tehostaa osapuolten yhteistyötä ja vuoropuhelua maantieteellisten merkintöjen alalla.

2. Sekakomitea tekee päätöksensä yksimielisesti. Se hyväksyy oman työjärjestyksensä. Se kokoontuu jommankumman osapuolen pyynnöstä vuorotellen Euroopan unionissa ja Islannissa sellaiseen aikaan, sellaisessa paikassa ja sellaisella tavalla (myös videoneuvotteluna), jonka osapuolet ovat keskenään sopineet, kuitenkin viimeistään 90 päivän kuluttua pyynnöstä.

3. Sekakomitea valvoo myös tämän sopimuksen moitteetonta soveltamista, ja se voi tarkastella kaikkia sopimuksen täytäntöönpanoon ja toimintaan liittyviä kysymyksiä. Sen tehtävänä on erityisesti

a) tehdä muutoksia tämän sopimuksen liitteessä I olevaan A osaan siltä osin kuin kyseessä ovat viittaukset sopimuspuolten alueella sovellettavaan lainsäädäntöön;

b) tehdä muutoksia tämän sopimuksen liitteessä I olevaan B osaan siltä osin kuin kyseessä ovat maantieteellisten merkintöjen rekisteröintiin ja valvontaan liittyvät tekijät;

c) tehdä muutoksia tämän sopimuksen liitteeseen II siltä osin kuin kyseessä ovat maantieteelliset merkinnät;

d) vaihtaa tietoja maantieteellisiä merkintöjä koskevan lainsäädännön ja politiikan kehityksestä ja mistä tahansa muusta yhteistä etua koskevasta aiheesta maantieteellisten merkintöjen alalla;

e) vaihtaa maantieteellisiä merkintöjä koskevia tietoja, jotta voidaan harkita tietojen suojaamista tämän sopimuksen mukaisesti.

11 artikla

Voimaantulo

1. Sopimuspuolet ratifioivat tai hyväksyvät tämän sopimuksen omia sisäisiä menettelyjään noudattaen.

2. Jollei 3 kohdan soveltamisesta muuta johdu, tämä sopimus tulee voimaan sitä päivää seuraavan ensimmäisen kuukauden ensimmäisenä päivänä, jona sopimuspuolet ovat ilmoittaneet toisilleen 1 kohdassa tarkoitettujen menettelyjen päätökseen saattamisesta.

3. Jos kyseinen päivä on aikaisempi kuin Brysselissä kahdentenakymmenentenäkolmantena päivänä maaliskuuta vuonna kaksituhattaseitsemäntoista allekirjoitetun Euroopan unionin ja Islannin välisen ETA-sopimuksen 19 artiklan perusteella myönnettäviä lisäetuuksia maataloustuotteiden kaupassa koskevan kirjeenvaihtona tehdyn sopimuksen voimaantulopäivä, tämä sopimus tulee voimaan vasta kyseisenä päivänä.

Съставено в Брюксел на двадесет и трети март през две хиляди и седемнадесета година. Hecho en Bruselas, el veintitrés de marzo de dos mil diecisiete. V Bruselu dne dvacátého třetího března dva tisíce sedmnáct. Udfærdiget i Bruxelles den treogtyvende marts to tusind og sytten. Geschehen zu Brüssel am dreiundzwanzigsten März zweitausendsiebzehn. Kahe tuhande seitsmeteistkümnenda aasta märtsikuu kahekümne kolmandal päeval Brüsselis. Έγινε στις Βρυξέλλες, στις είκοσι τρεις Μαρτίου δύο χιλιάδες δεκαεπτά. Done at Brussels on the twenty third day of March in the year two thousand and seventeen. Fait à Bruxelles, le vingt trois mars deux mille dix-sept. Sastavljeno u Bruxellesu dvadeset trećeg ožujka godine dvije tisuće sedamnaeste. Fatto a Bruxelles, addì ventitré marzo duemiladiciassette. Briselē, divi tūkstoši septiņpadsmitā gada divdesmit trešajā martā. Priimta du tūkstančiai septynioliktų metų kovo dvidešimt trečią dieną Briuselyje. Kelt Brüsszelben, a kétezer-tizenhetedik év március havának huszonharmadik napján. Magħmul fi Brussell, fit-tlieta u għoxrin jum ta’ Marzu fis-sena elfejn u sbatax. Gedaan te Brussel, drieëntwintig maart tweeduizend zeventien. Sporządzono w Brukseli dnia dwudziestego trzeciego marca roku dwa tysiące siedemnastego. Feito em Bruxelas, em vinte e três de março de dois mil e dezassete. Întocmit la Bruxelles la douăzeci și trei martie două mii șaptesprezece. V Bruseli dvadsiateho tretieho marca dvetisícsedemnásť. V Bruslju, dne triindvajsetega marca leta dva tisoč sedemnajst. Tehty Brysselissä kahdentenakymmenentenäkolmantena päivänä maaliskuuta vuonna kaksituhattaseitsemäntoista. Som skedde i Bryssel den tjugotredje mars år tjugohundrasjutton. За Европейския съюз Рог la Unión Europea Za Evropskou unii For Den Europæiske Union Für die Europäische Union Euroopa Liidu nimel Για την Ευρωπαϊκή Ένωση For the European Union Pour l'Union européenne Za Europsku uniju Per l'Unione europea Eiropas Savienības vārdā – Europos Sąjungos vardu Az Európai Unió részéről Għall-Unjoni Ewropea Voor de Europese Unie W imieniu Unii Europejskiej Pela União Europeia Pentru Uniunea Europeană Za Európsku úniu Za Evropsko unijo Euroopan unionin puolesta För Europeiska unionen За Исландия Por Islandia Za Island For Island Für Island Islandi nimel Για τηv Ισλανδία For Iceland Pour l'Islande Za Island Per l'Islanda Islandes vārdā – Islandijos vardu Izland részéről Għall-Iżlanda Voor IJsland W imieniu Islandii Pela Islândia Pentru Islanda Za Island Za Islandijo Islannin puolesta För Island

LIITE I A OSA Sopimuspuolten lainsäädäntö Euroopan unionin lainsäädäntö: Euroopan parlamentin ja neuvoston asetus (EU) N:o 1151/2012, annettu 21 päivänä marraskuuta 2012, maataloustuotteiden ja elintarvikkeiden laatujärjestelmistä Komission delegoitu asetus (EU) N:o 664/2014, annettu 18 päivänä joulukuuta 2013, Euroopan parlamentin ja neuvoston asetuksen (EU) N:o 1151/2012 täydentämisestä suojattuja alkuperänimityksiä, suojattuja maantieteellisiä merkintöjä ja aitoja perinteisiä tuotteita koskevien unionin tunnusten vahvistamisen sekä eräiden hankintaa koskevien sääntöjen, eräiden menettelysääntöjen ja eräiden täydentävien siirtymäsääntöjen osalta Komission täytäntöönpanoasetus (EU) N:o 668/2014, annettu 13 päivänä kesäkuuta 2014, maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 soveltamissäännöistä Islannin lainsäädäntö: Tuotteiden nimien suojaamisesta alkuperänimityksinä, maantieteellisinä merkintöinä ja aitoina perinteisinä tuotteina 22 päivänä joulukuuta 2014 annettu laki nro 130 B OSA Sopimuksen 2 artiklan 1 ja 2 kohdassa tarkoitettujen maantieteellisten merkintöjen rekisteröintiin ja valvontaan liittyvät tekijät 1. Rekisteri, jossa luetellaan asianomaisella alueella suojatut maantieteelliset merkinnät. 2. Hallinnollinen menettely, jolla varmennetaan, että maantieteellisillä merkinnöillä määritellään tavaran olevan peräisin tietyltä yhden tai useamman valtion alueelta, seudulta tai paikkakunnalta, jos kyseisen tavaran laatu, maine tai muu ominaisuus liittyy olennaisella tavalla sen maantieteelliseen alkuperään. 3. Vaatimus siitä, että rekisteröidyn nimen on vastattava tiettyä tuotetta tai tiettyjä tuotteita, jolle tai joille on vahvistettu tuote-eritelmä, jota voidaan muuttaa vain asianmukaisella hallinnollisella menettelyllä. 4. Valvontamääräykset, joita sovelletaan tuotantoon. 5. Jokaisen alueelle sijoittautuneen valvontajärjestelmän piiriin kuuluvan tuottajan oikeus tuottaa suojatulla nimellä varustettua tuotetta edellyttäen, että hän noudattaa tuote-eritelmää. 6. Vastaväitemenettely, jonka avulla nimien aiempien käyttäjien oikeutetut edut voidaan ottaa huomioon, olivatpa kyseiset nimet teollis- ja tekijänoikeuksilla suojattuja tai eivät. 7. Sääntö, jonka mukaan suojatuista nimistä ei saa tulla yleisnimiä. 8. Rekisteröintiä koskevat määräykset, joihin voi kuulua sellaisten ilmausten rekisteröinnin epääminen, jotka ovat kokonaan tai osittain homonyymisiä rekisteröityjen ilmausten kanssa, jotka ovat yleiskielessä kyseisistä tavaroista tavanomaisesti käytettäviä yleisnimityksiä tai jotka koostuvat kasvilajikkeiden tai eläinrotujen nimistä tai sisältävät niitä. Tällaisissa määräyksissä otetaan huomioon kaikkien asianomaisten osapuolten oikeutetut edut. C OSA Sopimuksen 2 artiklassa tarkoitettua vastaväitemenettelyä koskevat perusteet 1. Luettelo nimistä ja tapauksen mukaan niiden latinalaisin kirjaimin kirjoitetuista vastineista. 2. Tiedot tuoteluokasta. 3. Kaikille Euroopan unionin jäsenvaltioille ja kolmansille maille sekä Euroopan unionin johonkin jäsenvaltioon, Islantiin tai kolmanteen maahan sijoittautuneille tai näissä maissa asuville luonnollisille henkilöille tai oikeushenkilöille, joiden oikeutettua etua asia koskee, osoitettu kehotus esittää vastaväitteitä suojaamisesta toimittamalla asianmukaisesti perusteltu lausuma. 4. Vastaväitteet on toimitettava Euroopan komissiolle tai Islannin hallitukselle (Islannin elintarvike- ja eläinlääkintäviranomainen (MAST)) kahden kuukauden kuluessa ilmoituksen julkaisemisesta. 5. Vastaväitteet voidaan ottaa tutkittaviksi ainoastaan, jos ne on toimitettu 4 kohdassa mainitussa määräajassa ja niissä osoitetaan, että ehdotetun kaltainen nimen suojaaminen a) aiheuttaisi ristiriidan kasvilajikkeen tai eläinrodun nimen kanssa, minkä takia kuluttajaa johdetaan todennäköisesti harhaan tuotteen todellisesta alkuperästä; b) aiheuttaisi ristiriidan sellaisen homonyymisen nimityksen kanssa, joka saisi kuluttajan virheellisesti uskomaan, että tuotteet ovat peräisin joltain muulta alueelta; c) saattaisi johtaa kuluttajaa harhaan tuotteen tunnistamisessa tavaramerkin maineen, tunnettavuuden ja käytössäoloajan pituuden vuoksi; d) vaarantaisi kokonaan tai osittain samankaltaisen nimityksen tai tavaramerkin olemassaolon tai vähintään viiden vuoden ajan ennen ilmoituksen julkaisupäivää markkinoilla laillisesti olleiden tuotteiden olemassaolon; e) aiheuttaisi ristiriidan yleisnimenä pidetyn nimen kanssa. 6. Edellä 5 kohdassa mainittuja perusteita on arvioitava niin, että huomioidaan Euroopan unionin alue, jolla teollis- ja tekijänoikeuksien osalta tarkoitetaan ainoastaan yhtä tai useampaa aluetta, jolla kyseiset oikeudet on suojattu, tai Islannin alue.